อานันท์ ฟันธงแผนธุรกิจไม่ต้องปรับถ้าการประท้วงไม่รุนแรง
อานันท์ เชื่อมั่นเศรษฐกิจไม่กระทบธุรกิจไม่ต้องปรับแผน หากการเมืองไม่มีความรุนแรง
2 เม.ย. 2553

อานันท์ เชื่อมั่นเศรษฐกิจไม่กระทบธุรกิจไม่ต้องปรับแผน หากการเมืองไม่มีความรุนแรง
นายอานันท์ ปันยารชุน นายกกรรมการธนาคาร ไทยพาณิชย์ อดีตนายกรัฐมนตรี เปิดเผยว่า ถ้าสถานการณ์ทางการเมืองขณะนี้ไม่มีความรุนแรง ก็ไม่จำเป็นต้องปรับแผนธุรกิจ ในทางตรงข้าม ถ้ามีเหตุการณ์รุนแรง ธนาคารก็ต้องมาพิจารณาตัวเลขอีกครั้ง 
อย่างไรก็ดี โดยปกติ ธุรกิจจะต้องทบทวนแผนทุก 6 เดือนอยู่แล้ว แม้อยู่ในสถานการณ์ปกติ ก็ต้องพิจารณาว่ามีตัวแปรอะไรบ้างที่เปลี่ยนไป เพราะการวางแผนธุรกิจต้องมีสมมติฐาน ดูทิศทางการเมือง สังคม ราคาสินค้าโภคภัณฑ์ การลงทุนภาคเอกชน
"ยุบหรือไม่ยุบสภา โดยเนื้อหาไม่น่าจะกระทบ ถ้าเผื่อไม่มีความรุนแรงเกิดขึ้น จริงๆ ไม่อยากให้ใช้คำว่ายุบสภา แต่เรียกว่า ปิดสมัยประชุม เพื่อเลือกตั้งใหม่ เพราะเป้าหมายก็คือเลือกตั้งใหม่ แต่อย่าให้มีความรุนแรง ทุกประเทศมีปัญหาการเมือง เป็นครรลอง แต่ทุกฝ่ายต้องเคารพสภา" นายอานันท์ กล่าว 
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ เปิดเผยว่า ธนาคารจะเป็นธนาคารภูมิภาคที่ให้บริการธุรกิจไทยที่ออกไปลงทุนต่างประเทศ นอกจากนี้ จะเน้นธุรกิจเช่าซื้อให้มากขึ้น